Βρυξέλλες, 4.1.2005

COM(2004) 847 τελικό

2004/0291(ACC)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

Σχετικά με τη σύναψη συμφωνίας για την πρόσβαση στην αγορά μεταξύ της κυβέρνησης της Σοσιαλιστικής Δημοκρατίας του Βιετνάμ και της Ευρωπαϊκής Κοινότητας

ΑΙΤΙΟΛΟΓΙΚΗ ΕΚΘΕΣΗ

Στις 9 Oκτωβρίου 2004, η Ευρωπαϊκή Κοινότητα ολοκλήρωσε διμερείς διαπραγματεύσεις με τη Σοσιαλιστική Δημοκρατία του Βιετνάμ όσον αφορά την πρόσβασή στον ΠΟΕ. Οι διαπραγματεύσεις κατέληξαν σε σημαντικές δεσμεύσεις που εξυπηρετούν τα συμφέροντα των επιχειρήσεων της ΕΚ, τόσο όσον αφορά τα προϊόντα όσο και τις υπηρεσίες. Η κυβέρνηση του Βιετνάμ εξέφρασε επίσης το ενδιαφέρον της για τη σύναψη μιας “πρόωρης συμφωνίας” για την πρόωρη εφαρμογή ορισμένων δεσμεύσεων προς όφελος και των δύο μερών.

Στις 3 Δεκεμβρίου 2004, εκπρόσωποι της Επιτροπής και της κυβέρνησης του Βιενάμ προσυπέγραψαν τη συνημμένη συμφωνία μεταξύ της Ευρωπαϊκής Κοινότητας και της κυβέρνησης του Βιετνάμ.

Η Συμφωνία προβλέπει τις ακόλουθες δεσμεύσεις εκ μέρους του Βιετνάμ:

- Το Βιετνάμ αναλαμβάνει την υποχρέωση να μειώσει σε 5% τους τελωνειακούς δασμούς του για τις κοινοτικές εισαγωγές νημάτων.

- Το Βιετνάμ δεσμεύεται να μειώσει σε 65% τους τελωνειακούς δασμούς του για τις κοινοτικές εισαγωγές οίνων και οινοπνευματωδών.

- Το Βιετνάμ δεσμεύεται να παρέχει εξίσου ευνοϊκή μεταχείριση στους επενδυτές και στους παρόχους υπηρεσιών της ΕΚ με αυτήν που παρέχεται στους επενδυτές και στους παρόχους υπηρεσιών των ΗΠΑ βάσει των διατάξεων της διμερούς εμπορικής συμφωνίας ΗΠΑ-Βιετνάμ.

- Το Βιετνάμ δεσμεύεται να παρέχει εξίσου ευνοϊκή μεταχείριση στους επενδυτές της ΕΚ με αυτήν που παρέχεται στους γιαπωνέζους επενδυτές βάσει της διμερούς επενδυτικής συμφωνίας Ιαπωνίας-Βιετνάμ.

- Το Βιετνάμ θα εισαγάγει ορισμένα μέτρα ελευθέρωσης σε άλλους τομείς:

- Από την 1.1.2005, το Βιετνάμ θα επιτρέψει στους επιχειρηματίες της ΕΚ να επενδύσουν στον τομέα παραγωγής τσιμέντου και πέτρας με τους ίδιους όρους που ισχύουν για τη βιομηχανία του Βιετνάμ.

- Από την 1.1.2005, το Βιετνάμ θα επιτρέψει στους υφιστάμενους επιχειρηματίες της ΕΚ που ασκούν δραστηριότητα στον τομέα των τηλεπικοινωνιών στο Βιετνάμ βάσει συμβάσεων επιχειρηματικής συνεργασίας με τους επιχειρηματίες του Βιετνάμ να έχουν την επιλογή είτε να ανανεώσουν τις τρέχουσες ρυθμίσεις είτε να τις μετατρέψουν σε μία άλλη μορφή εγκατάστασης με εξίσου ευνοϊκούς όρους με αυτούς που ισχύουν τώρα.

- Από την 1.1.2005, το Βιετνάμ θα άρει όλους τους περιορισμούς όσον αφορά τους πελάτες στους οποίους οι πάροχοι της Ευρωπαϊκής Κοινότητας υπηρεσιών στους τομείς της πληροφορικής, των κατασκευών, της μηχανικής, της ολοκληρωμένης μηχανικής, της αρχιτεκτονικής και της πολεοδομίας, οι οποίοι ασκούν δραστηριότητα τώρα στο Βιετνάμ, μπορούν να παρέχουν αυτές τις υπηρεσίες.

- Από την 1.1.2005, είναι δυνατόν να χορηγούνται στους επιχειρηματίες της Ευρωπαϊκής Κοινότητας άδειες για να δημιουργήσουν στο Βιετνάμ επιχειρήσεις ιδιοκτησίας Ευρωπαϊκής Κοινότητας κατά 100% για να παρέχουν υπηρεσίες στους τομείς της πληροφορικής, των κατασκευών, της μηχανικής, της ολοκληρωμένης μηχανικής, της αρχιτεκτονικής καθώς και της πολεοδομίας, χωρίς περιορισμούς όσον αφορά τους πελάτες στους οποίους μπορούν να παρέχονται αυτές οι υπηρεσίες.

- Από την 1.1.2005, το Βιετνάμ θα χορηγήσει 4 άδειες σε φαρμακευτικές εταιρείες της Ευρωπαϊκής Κοινότητας που θα τους επιτρέψουν να παράγουν κατασκευή κατ΄ανάθεση (toll manufacturing) στο Βιετνάμ χωρίς να απαιτείται η μεταφορά αδειών σε εταίρους στο Βιετνάμ, και επίσης να διατηρήσουν οποιαδήποτε άδεια που μπορεί να έχουν τώρα για να διαθέτουν στην αγορά τα εισαγόμενα προϊόντα.

- Από την 1.1.2005, το Βιετνάμ θα επιτρέψει να ιδρυθούν κοινές επιχειρήσεις μεταξύ των εταιρειών της Ευρωπαϊκής Κοινότητας και εταίρων στο Βιετνάμ για να επενδύσουν στην κατασκευή κτιρίων γραφείων και διαμερισμάτων για πώληση και ενοικίαση χωρίς περιορισμό όσον αφορά την εισφορά κοινοτικού κεφαλαίου.

- Έως τις 31.3.2005, το Βιετνάμ θα χορηγήσει μία άδεια σε ένα διανομέα της Ευρωπαϊκής Κοινότητας για να δημιουργήσει μία επιχείρηση στο Βιετνάμ ιδιοκτησίας Ευρωπαϊκής Κοινότητας κατά 100%.

- Έως τις 31.03.2005, το Βιετνάμ θα χορηγήσει μία επιπλέον άδεια σε μία επιχείρηση της Ευρωπαϊκής Κοινότητας στον τομέα των ασφαλειών ζωής.

- Έως τις 31.03.2005, θα επιτραπεί στις ναυτιλιακές εταιρείες της Ευρωπαϊκής Κοινότητας να δημιουργήσουν κοινές επιχειρήσεις με εταίρους στο Βιετνάμ με συμμετοχή κεφαλαίου της ΕΚ έως 51%.

- Έως τις 31.03.2005, θα επιτραπεί σε μία ναυτιλιακή εταιρεία της Ευρωπαϊκής Κοινότητας να δημιουργήσει επιχείρηση με ευρωπαϊκή επένδυση κατά 100% για να εκτελεί όλες τις δραστηριότητες για τη ναυτιλιακή της εταιρεία, πράγμα το οποίο προς το παρόν δεν επιτρέπεται για τις ξένες επιχειρήσεις.

- Έως τις 31.03.2005, θα χορηγηθεί άδεια σε έναν προμηθευτή υπηρεσιών της Ευρωπαϊκής Κοινότητας για να παρέχει υπηρεσίες στο Βιετνάμ στον τομέα του ηλεκτρονικού συστήματος κρατήσεων.

- Έως τις 31.03.2005, θα καθιερωθεί δασμολογική ποσόστωση για τις εισαγωγές μοτοποδηλάτων και σκούτερ καταγωγής ΕΚ, και θα διασφαλιστεί ότι τουλάχιστον το 50% αυτής της ποσόστωσης θα κατανεμηθεί ειδικά σε αντιπροσωπείες οι οποίες θα είναι επίσημα εγκεκριμένες από τους κατασκευαστές της Ευρωπαϊκής Κοινότητας.

- Έως τις 31.12.04, ο κατάλογος των φαρμακευτικών μορίων που απαγορεύεται να εισαχθούν στο Βιετνάμ θα μειωθεί σε επτά, κατά μέγιστο όριο. Έως τις 31.12.2005, ο κατάλογος αυτός θα καταργηθεί πλήρως για τους κατασκευαστές της Ευρωπαϊκής Κοινότητας.

- Κατά τη διάρκεια της περιόδου 2005-2006, θα χορηγηθούν συνολικά 3 άδειες σε προμηθευτές περιβαλλοντικών υπηρεσιών της Ευρωπαϊκής Κοινότητας για να δημιουργήσουν στο Βιετνάμ επιχειρήσεις με ευρωπαϊκή ιδιοκτησία κατά 100%, για να παρέχουν περιβαλλοντικές υπηρεσίες στους ακόλουθους υποτομείς: καθαρισμό απαερίων, καταστολή του θορύβου, υπηρεσίες σχετικά με τη διάθεση απορριμμάτων, υπηρεσίες όσον αφορά τα λύματα.

- Το Βιετνάμ θα επιτρέψει στους διανομείς της Ευρωπαϊκής Κοινότητας οι οποίοι ασκούν ήδη νόμιμα δραστηριότητα στο Βιετνάμ να ανοίξουν 4, κατ΄ανώτατο όριο, επιπλέον καταστήματα κατά τη διάρκεια του 2005 και δύο επιπλέον καταστήματα κατά το 2006.

- Κατά τη διάρκεια του 2006, θα χορηγηθεί άδεια σ΄ ένα διανομέα της Ευρωπαϊκής Κοινότητας για να λειτουργήσει στο Βιετνάμ ως επιχείρηση με ευρωπαϊκή ιδιοκτησία κατά 100%.

Σε αντάλλαγμα, η ΕΚ θα αναστείλει όλες τις ποσοστώσεις στον τομέα της κλωστοϋφαντουργίας και της ένδυσης, οι οποίες επιβάλλονται τώρα στο Βιετνάμ, με σκοπό να επιτραπεί στο Βιετνάμ να τυγχάνει ίσης μεταχείρισης με τα υπάρχοντα μέλη του ΠΟΕ και να ανταγωνίζεται επί ίσοις όροις.

Η συμφωνία περιλαμβάνει διατάξεις σύμφωνα με τις οποίες η ΕΚ μπορεί να επιβάλει εκ νέου τις ποσοστώσεις στον κλωστοϋφαντουργικό τομέα σε περίπτωση που το Βιετνάμ δεν τηρήσει τις υποχρεώσεις του.

Στη συμφωνία λαμβάνεται υπόψη η λήξη της συμφωνίας ΣΚΕ και η ικανότητα άλλων σημαντικών μελών του ΠΟΕ στον τομέα αυτό, οπότε δεν αναμένεται ότι η αναστολή των ποσοστώσεων για το Βιετνάμ θα έχει σημαντικό αρνητικό αντίκτυπο στα συμφέροντα του τομέα κλωστοϋφαντουργίας και των ειδών ένδυσης της ΕΚ.

2004/0291(ACC)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

Σχετικά με τη σύναψη συμφωνίας για την πρόσβαση στην αγορά μεταξύ της κυβέρνησης της Σοσιαλιστικής Δημοκρατίας του Βιετνάμ και της Ευρωπαϊκής Κοινότητας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

Τη συνθήκη για την ίδρυση της Ευρωπαϊκής Κοινότητας και ιδίως το άρθρο 133 σε συνδυασμό με το πρώτο εδάφιο του άρθρου 300 παράγραφος 2,

Την πρόταση της Επιτροπής[1],

Εκτιμώντας τα ακόλουθα:

(1) Η Επιτροπή διαπραγματεύθηκε, εξ ονόματος της Κοινότητας, διμερή συμφωνία για την πρόωρη εφαρμογή των δεσμεύσεων για την πρόσβαση στην αγορά που συνδέονται με την ένταξη του Βιετνάμ στον ΠΟΕ.

(2) Η συμφωνία μονογράφηκε στις 3 Δεκεμβρίου 2004.

(3) Η συμφωνία πρέπει να εγκριθεί εξ ονόματος της Κοινότητας,

ΑΠΟΦΑΣΙΖΕΙ:

Άρθρο 1

Εγκρίνεται, εξ ονόματος της Κοινότητας, η συμφωνία μεταξύ της κυβέρνησης της Σοσιαλιστικής Δημοκρατίας του Βιετνάμ και της Ευρωπαϊκής Κοινότητας για την πρόσβαση στην αγορά. Το κείμενο της συμφωνίας προσαρτάται στην παρούσα απόφαση.

Άρθρο 2

Εξουσιοδοτείται ο πρόεδρος του Συμβουλίου να ορίσει το πρόσωπο που είναι αρμόδιο να υπογράψει εξ ονόματος της Ευρωπαϊκής Κοινότητας τη συμφωνία που αναφέρεται στο άρθρο 1 δεσμεύοντας την Κοινότητα.

Άρθρο 3

1. Η Επιτροπή θα θεσπίσει, σύμφωνα με τη διαδικασία που αναφέρεται στο άρθρο 17 του κανονισμού (ΕΟΚ) αριθ. 3030/93 περί κοινών κανόνων εισαγωγής ορισμένων κλωστοϋφαντουργικών προϊόντων καταγωγής τρίτων χωρών,[2] το μέτρο που προβλέπεται στο άρθρο 5 παράγραφος 1 της παρούσας συμφωνίας, το οποίο συνίσταται στην επαναεφαρμογή των ποσοστώσεων στον τομέα των κλωστοϋφαντουργικών προϊόντων και των ειδών ένδυσης σε περίπτωση που το Βιετνάμ δεν εκπληρώσει τις υποχρεώσεις του βάσει των άρθρων 2,3 και 4 της παρούσας συμφωνίας και παράγραφος 9 της συμφωνίας υπό μορφή ανταλλαγής επιστολών, η οποία υπεγράφη στις 15 Φεβρουαρίου 2003.

2. Οι διατάξεις της παρούσας απόφασης για την έγκριση της συμφωνίας υπερισχύουν του κανονισμού (EΟΚ) αριθ. 3030/93 στο βαθμό που αφορούν το ίδιο θέμα.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

ΣΥΜΦΩΝΙΑ ΜΕΤΑΞΥ ΤΗΣ ΚΥΒΕΡΝΗΣΗΣ ΤΗΣ ΣΟΣΙΑΛΙΣΤΙΚΗΣ ΔΗΜΟΚΡΑΤΙΑΣ ΤΟΥ ΒΙΕΤΝΑΜ ΚΑΙ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΓΙΑ ΤΗΝ ΠΡΟΣΒΑΣΗ ΣΤΗΝ ΑΓΟΡΑ

Η Κυβέρνηση της Σοσιαλιστικής Δημοκρατίας του Βιετνάμ και η Ευρωπαϊκή Κοινότητα (οι οποίες στο εξής αναφέρονται συλλογικά ως “τα Μέρη” και μεμονωμένα ως το “Μέρος”)·

Έχοντας επίγνωση της σημασίας του συντονισμού και της ενίσχυσης της φιλίας, της συνεργασίας και της αλληλεπίδρασης μεταξύ της Σοσιαλιστικής Δημοκρατίας του Βιετνάμ και της Ευρωπαϊκής Κοινότητας· και

Επιθυμώντας να αναπτύξουν και να διευρύνουν τις εμπορικές και επενδυτικές σχέσεις μεταξύ της Σοσιαλιστικής Δημοκρατίας του Βιετνάμ και της Ευρωπαϊκής Κοινότητας,

Συμφώνησαν τα ακόλουθα:

AΡΘΡΟ 1

Από την 1η Ιανουαρίου 2005, η Ευρωπαϊκή Κοινότητα θα αναστείλει τις ποσοστώσεις που επιβάλλονται στη Σοσιαλιστική Δημοκρατία του Βιετνάμ για τα κλωστοϋφαντουργικά προϊόντα και τα είδη ένδυσης με σκοπό την κατάργησή τους.

AΡΘΡΟ 2

Από την 1η Ιανουαρίου 2005, η Σοσιαλιστική Δημοκρατία του Βιετνάμ:

- θα εφαρμόσει τους δασμούς για είδη ένδυσης, υφάσματα και έτοιμα είδη και ίνες στα επίπεδα για τα οποία δεσμεύτηκε το Βιετνάμ στη συμφωνία για το εμπόριο κλωστοϋφαντουργικών προϊόντων και ειδών ένδυσης καθώς και για άλλα μέτρα ανοίγματος της αγοράς, η οποία μονογράφηκε στο Ανόι στις 15 Φεβρουαρίου 2003[3]·

- θα εφαρμόσει συντελεστή δασμών 5% για τα νήματα·

- θα εφαρμόσει συντελεστή δασμών 65% για τους οίνους και τα οινοπνευματώδη·

- θα χορηγήσει σε επενδυτές και παρόχους υπηρεσιών της Ευρωπαϊκής Κοινότητας εξίσου ευνοϊκή μεταχείριση με αυτήν που χορηγείται σε επενδυτές και προμηθευτές υπηρεσιών των ΗΠΑ, όπως προβλέπεται στα κεφάλαια για τις υπηρεσίες στους τομείς των επενδύσεων και του εμπορίου της διμερούς εμπορικής συμφωνίας μεταξύ της Σοσιαλιστικής Δημοκρατίας του Βιετνάμ και των ΗΠΑ και στα σχετικά παραρτήματα αυτής·

- θα επιτρέψει σε επιχειρηματίες της Ευρωπαϊκής Κοινότητας να επενδύσουν στην παραγωγή τσιμέντου και πέτρας με τους ίδιους κανονισμούς που εφαρμόζονται σε αυτόν τον τομέα στο Βιετνάμ. Οι κανονισμοί αυτοί δεν εισάγουν διακρίσεις·

- θα επιτρέψει σε επενδυτές της Ευρωπαϊκής Κοινότητας στον τομέα των τηλεπικοινωνιών, οι οποίοι ασκούν σήμερα δραστηριότητα στο πλαίσιο συμβάσεων επιχειρηματικής συνεργασίας με επιχειρήσεις του Βιετνάμ, να έχουν τη δυνατότητα να ανανεώσουν τις τρέχουσες ρυθμίσεις ή να τις μετατρέψουν σε μία άλλη μορφή εγκατάστασης με όρους εξίσου ευνοϊκούς με αυτούς που τυγχάνουν τώρα, σύμφωνα με τη ρύθμιση του ΠΟΕ που υπεγράφη από το Βιετνάμ και την Ευρωπαϊκή Κοινότητα στις 9 Οκτωβρίου 2004·

- θα καταργήσει τους περιορισμούς που αφορούν τους πελάτες στους οποίους οι πάροχοι υπηρεσιών της Ευρωπαϊκής Κοινότητας, οι οποίοι ασκούν δραστηριότητα σήμερα στο Βιετνάμ, παρέχουν υπηρεσίες στους τομείς της πληροφορικής, των κατασκευών, της μηχανικής, της ολοκληρωμένης μηχανικής, της αρχιτεκτονικής και της πολεοδομίας·

- θα χορηγήσει άδειες, κατά περίπτωση και με τους όρους που καθορίζονται στη συμφωνία που μονογράφηκε από το Βιετνάμ και την Ευρωπαϊκή Κοινότητα στις 9 Οκτωβρίου 2004 στο πλαίσιο του ΠΟΕ, άδειες σε επιχειρηματίες της Ευρωπαϊκής Κοινότητας για να τους επιτρέψει να δημιουργήσουν στο Βιετνάμ επιχειρήσεις ιδιοκτησίας της Ευρωπαϊκής Κοινότητας κατά 100%, για να παρέχουν υπηρεσίες στους τομείς της πληροφορικής, των κατασκευών, της μηχανικής, της ολοκληρωμένης μηχανικής, της αρχιτεκτονικής και της πολεοδομίας, χωρίς να επιβληθεί κανένας περιορισμός στους αποδέκτες αυτών των υπηρεσιών·

- θα επιτρέψει σε 4 φαρμακευτικές εταιρείες της Ευρωπαϊκής Κοινότητας να παράγουν κατ΄ανάθεση στο Βιετνάμ χωρίς μεταφορά άδειας και διατηρώντας την άδειά τους να διαθέτουν στο εμπόριο τα εισαγόμενα προϊόντα·

- θα επιτρέψει σε εταιρείες της Ευρωπαϊκής Κοινότητας να δημιουργήσουν κοινές επιχειρήσεις με εταίρους του Βιετνάμ, χωρίς περιορισμό όσον αφορά τη συμμετοχή στο κεφάλαιο, με σκοπό να επενδύσουν στην κατασκευή κτιρίων γραφείων και διαμερισμάτων που προορίζονται για πώληση ή για ενοικίαση, υπό τον όρο της τήρησης των νόμων και κανόνων που ισχύουν στο Βιετνάμ σχετικά με την πώληση και την ενοικίαση ακινήτων.

AΡΘΡΟ 3

Στις 31 Μαρτίου 2005, το αργότερο, η Σοσιαλιστική Δημοκρατία του Βιετνάμ:

- θα χορηγήσει σε 01 (ένα διανομέα) της Ευρωπαϊκής Κοινότητας μία άδεια για να του επιτρέψει να δημιουργήσει στο Βιετνάμ επιχείρηση ιδιοκτησίας Ευρωπαϊκής Κοινότητας κατά 100%, σύμφωνα με τους όρους που προβλέπονται στη συμφωνία του ΠΟΕ που μονογράφηκε από το Βιετνάμ και την Ευρωπαϊκή Κοινότητα στις 9 Οκτωβρίου 2004·

- θα χορηγήσει σε 1 (έναν) ασφαλιστή της Ευρωπαϊκής Κοινότητας την άδεια να ασκεί τη δραστηριότητά του στο Βιετνάμ στον τομέα των ασφαλειών ζωής·

- θα επιτρέψει στις ναυτιλιακές εταιρείες της Ευρωπαϊκής Κοινότητας να δημιουργήσουν επιχειρήσεις μαζί με επιχειρηματίες του Βιετνάμ με συμμετοχή στο κεφάλαιο κατά 51% και θα χορηγήσει σε μία ναυτιλιακή εταιρεία της Ευρωπαϊκής Κοινότητας την άδεια να ιδρύσει στο Βιετνάμ επιχείρηση με ευρωπαϊκή επένδυση κατά 100% για να ασκεί τις δραστηριότητες της ίδιας της ναυτιλιακής εταιρείας σύμφωνα με τους όρους που προβλέπονται στη συμφωνία του ΠΟΕ η οποία μονογράφηκε από το Βιετνάμ και την Ευρωπαϊκή Κοινότητα στις 9 Οκτωβρίου 2004·

- θα χορηγήσει σε 1 (έναν) προμηθευτή υπηρεσιών της Ευρωπαϊκής Κοινότητας άδεια για να παρέχει υπηρεσίες στο Βιετνάμ στον τομέα των ηλεκτρονικών συστημάτων κράτησης θέσεων, με τον όρο της τήρησης των όρων που προβλέπονται από τη συμφωνία που υπεγράφη από το Βιετνάμ και την Ευρωπαϊκή Κοινότητα στις 9 Οκτωβρίου 2004 στο πλαίσιο του ΠΟΕ·

- θα εισαγάγει δασμολογική ποσόστωση για την εισαγωγή 3500 ολοκληρωμένων μονάδων (Completely Built Units) μοτοσικλετών ή σκούτερ καταγωγής Ευρωπαϊκής Κοινότητας, με συντελεστή δασμών ίσο προς το 70% του σημερινού συντελεστή. Τουλάχιστον το 50% αυτών των ποσοστώσεων θα κατανεμηθεί σε πράκτορες και διανομείς του Βιετνάμ που θα είναι επισήμως εγκεκριμένοι από τους κατασκευαστές της Ευρωπαϊκής Κοινότητας.

AΡΘΡΟ 4

Η Σοσιαλιστική Δημοκρατία του Βιετνάμ:

θα χορηγήσει στους επενδυτές της Ευρωπαϊκής Κοινότητας εξίσου ευνοϊκή μεταχείριση με αυτή που χορηγείται στους γιαπωνέζους επενδυτές σε εφαρμογή της διμερούς συμφωνίας σχετικά με τις επενδύσεις οι οποίες συνήφθησαν μεταξύ της Σοσιαλιστικής Δημοκρατίας του Βιετνάμ και της Ιαπωνίας, από τη θέση σε ισχύ της εν λόγω συμφωνίας·

- θα χορηγήσει, το 2005 και το 2006, 3 (τρεις) άδειες σε παρόχους περιβαλλοντικών υπηρεσιών της Ευρωπαϊκής Κοινότητας για να τους επιτρέψει να παρέχουν τις υπηρεσίες τους στο Βιετνάμ, εκτός σε ό,τι αφορά στον τομέα της αξιολόγησης των περιβαλλοντικών επιπτώσεων, ως εταιρείες ιδιοκτησίας Ευρωπαϊκής Κοινότητας κατά 100%, υπό τον όρο ότι εμπίπτουν στο πεδίο των δραστηριοτήτων και στους όρους που προβλέπονται στη συμφωνία που μονογράφηκε από το Βιετνάμ και την Ευρωπαϊκή Κοινότητα στις 9 Οκτωβρίου 2004 στο πλαίσιο του ΠΟΕ,

- θα επιτρέψει σε διανομείς της Ευρωπαϊκής Κοινότητας που ασκούν ήδη νόμιμα τη δραστηριότητά τους στο Βιετνάμ να ανοίξουν (τέσσερα) νέα καταστήματα το 2005 και 2 (δύο) επιπλέον καταστήματα το 2006·

- θα χορηγήσει σε 1 (έναν) διανομέα της Ευρωπαϊκής Κοινότητας άδεια που να του επιτρέπει να ασκεί τις δραστηριότητές του στο Βιετνάμ ως επιχείρηση ιδιοκτησίας Ευρωπαϊκής Κοινότητας κατά 100%, το 2006, σύμφωνα με τους όρους που προβλέπονται στη συμφωνία που μονογράφηκε από το Βιετνάμ και την Ευρωπαϊκή Κοινότητα στις 9 Οκτωβρίου 2004 στο πλαίσιο του ΠΟΕ.

- θα μειώσει τον κατάλογο των μορίων που απαγορεύονται σε 5-7 μόρια, τον Δεκέμβριο του 2004, το αργότερο, και θα καταργήσει αυτό τον κατάλογο για την Ευρωπαϊκή Κοινότητα το αργότερο την 31η Δεκεμβρίου 2005.

AΡΘΡΟ 5

Η Ευρωπαϊκή Κοινότητα μπορεί να επαναφέρει τις ποσοστώσεις για τα κλωστοϋφαντουργικά προϊόντα και τα είδη ένδυσης στο επίπεδο των ποσοστώσεων που χορηγήθηκαν από την Ευρωπαϊκή Κοινότητα στο Βιετνάμ το 2004, προσαυξημένο κατά τα ποσοστά ετήσιας αύξησης που προβλέπονται από τη συμφωνία σχετικά με το εμπόριο κλωστοϋφαντουργικών προϊόντων και ειδών ένδυσης καθώς και για άλλα μέτρα ανοίγματος της αγοράς που μονογράφηκε στο Ανόι στις 15 Φεβρουαρίου 2003, αν το Βιετνάμ δεν εκπληρώσει τις υποχρεώσεις που αναφέρονται στα άρθρα 2, 3 και 4 της παρούσας συμφωνίας καθώς και στην παράγραφο 9 της συμφωνίας του 2003 που αναφέρεται προηγουμένως.

Αν η Ευρωπαϊκή Κοινότητα δεν εκπληρώσει τις υποχρεώσεις της που προβλέπονται στο άρθρο 1 της παρούσας συμφωνίας καθώς και στην παράγραφο 9 της συμφωνίας σχετικά με το εμπόριο κλωστοϋφαντουργικών προϊόντων και ειδών ένδυσης καθώς και για άλλα μέτρα ανοίγματος της αγοράς που μονογράφηκε στο Ανόι στις 15 Φεβρουαρίου 2003, το Βιετνάμ δύναται να αναστείλει την εφαρμογή των δεσμεύσεών του που αναφέρονται στα άρθρα 2, 3 και 4 της παρούσας συμφωνίας.

AΡΘΡΟ 6

Η παρούσα συμφωνία τίθεται σε ισχύ κατά την ημερομηνία της γραπτής κοινοποίησης με την οποία τα μέρη κοινοποιούν αμοιβαία την ολοκλήρωση των αντίστοιχων εσωτερικών διαδικασιών τους που εφαρμόζονται γι΄αυτό τον σκοπό.

Κάθε μέρος δύναται ανά πάσα στιγμή να προτείνει τροποποιήσεις στην παρούσα συμφωνία ή να την καταγγείλει μέσω προειδοποίησης που διαβιβάζεται τουλάχιστον έξι μήνες πριν. Στην περίπτωση αυτή η συμφωνία παύει να ισχύει κατά τη λήξη της προθεσμίας της προειδοποίησης.

Η παρούσα συμφωνία θα λήξει κατά την ημέρα της ένταξης του Βιετνάμ στον ΠΟΕ.

Τα μέρη αναλαμβάνουν να ολοκληρώσουν τις αντίστοιχες εσωτερικές διαδικασίες τους κατά τρόπο ώστε να μπορέσουν να θέσουν σε εφαρμογή την παρούσα συμφωνία στις 31 Δεκεμβρίου 2004, το αργότερο.

AΡΘΡΟ 7

Η παρούσα συμφωνία συντάσσεται σε δύο αντίτυπα στις ακόλουθες γλώσσες: δανική, ολλανδική, αγγλική, φινλανδική, γαλλική, γερμανική, ελληνική, ιταλική, πορτογαλική, ισπανική, σουηδική, τσέχικη, εσθονική, ουγγρική, λετονική, λιθουανική, μαλτέζικη, πολωνική, σλοβακική, σλοβένικη και βιετναμέζικη. Όλα τα κείμενα είναι εξίσου αυθεντικά.

Ανόι, 3 Δεκεμβρίου 2004.

Για την κυβέρνηση της Σοσιαλιστικής Δημοκρατίας του Βιετνάμ | Για την Ευρωπαϊκή Κοινότητα |

[1] ΕΕ C

[2] ΕΕ L 275, της 8.11.1993, όπως τροποποιήθηκε τελευταία από τον κανονισμό (ΕΚ) 138/2003 του Συμβουλίου (ΕΕ L 23, της 28.01.2003, σ.1)

[3] Δημοσιεύτηκε στην Επίσημη Εφημερίδα της Ευρωπαϊκής Ένωσης L 152/42 της 26.6.2003 ως “Συμφωνία υπό μορφή ανταλλαγής επιστολών σχετικά με την τροποποίηση της συμφωνίας μεταξύ της Ευρωπαϊκής Κοινότητας και της Σοσιαλιστικής Δημοκρατίας του Βιετνάμ για το εμπόριο κλωστοϋφαντουργικών προϊόντων και ειδών ένδυσης, καθώς και για άλλα μέτρα ανοίγματος της αγοράς, όπως τροποποιήθηκε τελευταία από τη συμφωνία υπό μορφή ανταλλαγής επιστολών η οποία μονογράφηκε στις 31 Mαρτίου 2000”.